google/wiki40b huggingface dataset:
Στικτή νεροχελώνα

Περιγραφή

Το μήκος χελύου (καβουκιού) δεν ξεπερνά τα 25 cm, συνήθως όμως φτάνει τα 20 cm. Τα θηλυκά είναι μεγαλύτερα από τα αρσενικά.

Βιολογία

Προτιμά στάσιμα ή ελαφρώς ρέοντα νερά με υδρόβια βλάστηση. Πρόκειται για δειλή και ντροπαλή χελώνα που κρύβεται αμέσως στο νερό μόλις αισθανθεί κίνδυνο. Αρκετά πιο σπάνια από την γραμμωτή νεροχελώνα (Mauremys rivulata) στην Ελλάδα. Τρέφεται κυρίως με ασπόνδυλα αλλά και με ψάρια, αμφίβια, μικρά φίδια, πτώματα και φυτά. Τα θηλυκά γεννούν 3-18 αυγά σε τρύπες που σκάβουν σε μαλακό χώμα, τα οποία εκκολάπτονται μετά από 2-4 μήνες. Τα νεογνά έχουν μήκος χελύου 2-2,5 cm και φέρουν μία τρόπιδα κατά μήκος του. Τα αρσενικά ωριμάζουν σεξουαλικά κατά το 6ο με 13ο έτος της ηλικίας τους, ενώ τα θηλυκά πολύ αργότερα, κατά το 18ο με 20ο έτος.
Ιάκωβος Α΄ του Λα Μαρς

Βιογραφία

Ήταν γιος του Λουδοβίκου Α΄ δούκα του Μπουρμπόν και της Μαρίας των Αβέν, κόρης του Ιωάννη Β΄ κόμη της Ολλανδίας.
Το 1354 δημιουργήθηκε η γαλλική χωροφυλακή αλλά λόγω πολιτικών αντιθέσεων παραιτήθηκε από την αρχηγία της (1356) και πολέμησε στην μάχη του Πουατιέ όπου σκοτώθηκε ο αδελφός του Πέτρος Α΄ του Μπουρμπόν.
Ο Ιάκωβος αιχμάλωτος των Άγγλων ελευθερώθηκε με την συνθήκη του Μπρετινί, όπου το Πονθιέ δινόταν στους Άγγλους, ο ίδιος κληρονόμησε το Λα Μαρς από τον αδελφό του Πέτρο.
Η ειρήνη που τους υποσχέθηκε τελικά η Αγγλία ήταν ψεύτικη, σύντομα ανασυντάχθηκαν σε νέες εκστρατείες καταστρέφοντας την Γαλλική ύπαιθρο, και αιχμαλωτίζοντας ολόκληρες πόλεις. Ο Ιωάννης Β΄ της Γαλλίας επιστρέφοντας από την αιχμαλωσία ζήτησε την δημιουργία στρατού, αλλά η ήττα του από τους Άγγλους στην μάχη του Μπρινιέ ήταν συντριπτική (1362). Ο ίδιος ο Ιάκωβος και ο μεγαλύτερος γιος του, Πέτρος Β΄ κόμης του Λα Μαρς, έπεσαν στο πεδίο της μάχης.
Ντόινα Μελίντε

Σταδιοδρομία

Η Μελίντε επιθυμούσε αρχικώς να γίνει γυμνάστρια ή μπαλαρίνα, αλλά δεν είχε κατάλληλες συνθήκες για να προπονηθεί σε αυτά. Μετά ασχολήθηκε με τη χειροσφαίριση και τέλος με τον στίβο. Αγωνίσθηκε με το αρχικό της επώνυμο, Μπεσλίου (Beșliu), στους Ολυμπιακούς Αγώνες του 1980 στη Μόσχα, φθάνοντας μέχρι τους ημιτελικούς των 800 μέτρων. Το 1982, αγωνιζόμενη πλέον ως Μελίντε, είχε την καλύτερη επίδοση στον κόσμο στα 800 μ., αλλά τερμάτισε μόλις έκτη στον τελικό του Ευρωπαϊκού Πρωταθλήματος εκείνου του έτους στην Αθήνα. Την ίδια θέση πήρε στα 800 και στα 1500 μέτρα στο πρώτο στην ιστορία Παγκόσμιο Πρωτάθλημα Στίβου, που έγινε το 1983 στο Ελσίνκι.
Η μεγάλη της στιγμή ήρθε στους Ολυμπιακούς Αγώνες του 1984 στο Λος Άντζελες, όπου νίκησε την Αμερικανίδα Κιμ Γκάλαχερ και τη Ρουμάνα Φίτα Λόβιν με διαφορά 1,03 και 1,23 δευτερόλεπτο αντιστοίχως, κερδίζοντας το χρυσό μετάλλιο στα 800 μέτρα. Στα 1500 μ. ήρθε δεύτερη, πίσω από την Ιταλίδα Γκαμπριέλλα Ντόριο και μπροστά από μία ακόμη Ρουμάνα, τη Μαρίτσικα Πούικα. Δύο χρόνια αργότερα κέρδισε το μοναδικό μετάλλιό της σε Ευρωπαϊκό Πρωτάθλημα Στίβου, το χάλκινο στα 1500 μέτρα. Τον Μάρτιο του 1987 κέρδισε τον τελικό των 1500 μ. στο Παγκόσμιο Πρωτάθλημα Κλειστού Στίβου 1987 στην Ινδιανάπολη. Τον Σεπτέμβριο του ίδιου έτους, η Μελίντε κέρδισε το μοναδικό μετάλλιό της σε Παγκόσμιο Πρωτάθλημα Στίβου, επίσης χάλκινο (είχε τερματίσει τέταρτη, αλλά κέρδισε το μετάλλιο μετά την ακύρωση της αρχικώς τρίτης του αγώνα, της Ελβετής Σάντρα Γκάσερ.
Στους τρίτους της Ολυμπιακούς Αγώνες, στη Σεούλ το 1988, τερμάτισε μόλις ένατη στον τελικό των 1500 μ., τον οποίο κέρδισε η συμπατριώτισσά της Πάουλα Ιβάν. Ωστόσο, το επόμενο έτος υπερασπίσθηκε επιτυχώς τον τίτλο της στην ίδια απόσταση στο Παγκόσμιο Πρωτάθλημα Κλειστού Στίβου 1989, και μάλιστα με νέο ρεκόρ αγώνων, 4.04,79. Τον Φεβρουάριο του 1990, κατέρριψε και το παγκόσμιο ρεκόρ στον αγώνα του 1 μιλίου, με 4.17,14, μία επίδοση που παρέμεινε ακατάρριπτη επί 16 έτη, μέχρι που η Γκενζεμπέ Ντιμπάμπα τη συνέτριψε με χρόνο 4.13,31 το 2016. Τον Μάρτιο του ίδιου έτους κέρδισε το τρίτο της χρυσό μετάλλιο σε Ευρωπαϊκό Πρωτάθλημα Κλειστού Στίβου, και πάλι στα 1500 μ., στη Γλασκώβη. Αλλά το καλοκαίρι στο Ευρωπαϊκό Πρωτάθλημα του 1990, τερμάτισε μόλις έκτη στον τελικό των 1500 μέτρων. Το 1991 ήταν τέταρτη στην ίδια απόσταση στα Παγκόσμια πρωταθλήματα τόσο του κλειστού, όσο και του ανοικτού στίβου.
Η Μελίντε έκλεισε άδοξα τη διεθνή σταδιοδρομία της, στους Ολυμπιακούς Αγώνες του 1992 στη Βαρκελώνη, όπου εγκατέλειψε τον τελικό αγώνα των 1500 μέτρων.

Προσωπική ζωή

Στις αρχές της δεκαετίας του 1980 η Ντόινα παντρεύτηκε τον προπονητή της Ντόριν Μελίντε και μετά τη λήξη της αθλητικής της σταδιοδρομίας το 1992 έγινε η ίδια προπονήτρια. Από το 2010 μέχρι το 2012 διετέλεσε διευθύντρια της Εθνικής Υπηρεσίας Νεολαίας και Αθλητισμού (ρουμ.: Autoritatea Naţională pentru Sport şi Tineret), ενώ αργότερα έγινε αντιπρόεδρος της εθνικής υπηρεσίας αντι-ντόπινγκ.
Άννα Αμπρέου

Η ζωή της

Η Άννα Αμπρέου γεννήθηκε στο Βαντάα της Φινλανδίας. Ο πατέρας της Paulo είναι Πορτογάλος και η μητέρα της Liisa είναι Φινλανδή. Ο πατέρας της ζει στο Σίντρα της Πορτογαλίας. H Anna έχει ζήσει μικρή στην Πορτογαλία και πλέον πηγαίνει για διακοπές και για να συναντήσει τον πατέρα της, καθώς και τον κατά τέσσερα χρόνια μεγαλύτερο αδερφό της. Κατά την διάρκεια του διαγωνισμού πήγαινε στο λύκειο Sibelius, το οποίο είναι μουσικο-χορευτικό λύκειο. Διέκοψε το λύκειο τον Σεπτέμβρη του 2007, λόγω του Idols και του δισκογραφικού συμβολαίου που έκανε μετά από το διαγωνισμό.

Η πορεία  της

Η Anna Abreu υπέγραψε το πρώτο της δισκογραφικό συμβόλαιο στις 26 Απριλίου 2007. Τραγουδάει κυρίως ποπ τραγούδια και οι στίχοι είναι γραμμένοι στα αγγλικά, ισπανικά και πορτογαλικά. Το πρώτο της τραγούδι "End of Love" ακούστηκε για πρώτη φορά από το ραδιοφωνικό σταθμό NRJ Φινλανδίας στις 26 Ιουνίου, ενώ το ντεμπούτο άλμπουμ της βγήκε στις 22 Αυγύστου 2007. Το ντεμπούτο άλμπουμ της ξεπέρασε σε πωλήσεις τις 86.000. Έγινε, δηλαδή, διπλά πλατινένιος.
Το πρώτο της single "Vinegar" απ' το δεύτερο άλμπουμ της Now βγήκε στα ραδιόφωνα τον Αύγουστο του 2008. Το άλμπουμ ξεπέρασε σε πωλήσεις τις 50.000 και έγινε πλατινένιος. Το "Vinegar" κατάφερε να φτάσει και στο νούμερο επτά του Pop Chart της Μεγάλης Βρετανίας.
Ο τρίτος της δίσκος Just a Pretty Face?, κυκλοφόρησε στις 21 Οκτωβρίου 2009, έγινε χρυσός από την πρώτη κιόλας μέρα αφού πούλησε 23.000 αντίτυπα. Συνολικά το Just a Pretty Face? πούλησε 33.000 αντίτυπα και ήταν έβδομο σε πωλήσεις στην Φινλανδία για το 2009. Ωστόσο αυτό το άλμπουμ δεν πήρε τόσο καλές κριτικές όσο τα δύο προηγούμενα άλμπουμ, αλλά ούτε και τα single ακούστηκαν τόσο πολύ στα ραδιόφωνα (μόνο το "Music Everywhere" κατάφερε να μπει στο TOP-20).
Η Anna κυκλοφόρησε το τέταρτο άλμπουμ της Rush τον Μάρτιο του 2011, απ' όπου ξεχώρησαν τα single "Hysteria" και "Worst Part Is Over".
Η Anna Abreu χάρισε την φωνή της στο χαρακτήρα του Ροντ Φλάντερς της ταινίας The Simpsons. Επίσης, συμμετείχε σε δύο επισόδεια δημοφηλούς τηλεοπτικής σειράς.

Βραβεία

Έχει κερδίσει στα Φινλανδικά EMMA Awards της καλύτερης γυναίκας καλλιτέχνιδας τις χρονιές 2007 και 2008. Ενώ έχει υπάρξει υποψήφια σε πολλές άλλες κατηγορίες μέχρι και το 2010 στα ίδια βραβεία. Επίσης, το 2008 κέρδισε στα MTV Europe Music Awards το βραβείο Best Finnish Female.
Αναστάσιος Καρατάσος

Βιογραφικά στοιχεία

Γεννήθηκε στο χωριό Δοβρά του Βερμίου, λίγα χιλιόμετρα έξω από τη Βέροια και θεωρείται ο σπουδαιότερος επαναστάτης της Μακεδονίας. Ο Αν. Καρατάσος, μαζί με τον Ζαφειράκη Θεοδοσίου, ήταν ένας από τους κορυφαίους οπλαρχηγούς στην επανάσταση της Νάουσας, η οποία για την προσφορά της τιμήθηκε με Βασιλικό διάταγμα το 1955.
1620 Γεωγράφος

Φυσικά χαρακτηριστικά

Οι διαστάσεις του Γεωγράφου είναι 5,0 Χ 2,0 Χ 2,1 χιλιόμετρα με σφάλμα ±150 μέτρα. Σύμφωνα με αυτά τα δεδομένα, ο Γεωγράφος είναι το πιο επίμηκες («μακρόστενο») σώμα στο Ηλιακό Σύστημα. O φασματικός τύπος του είναι S (λιθώδης), δηλαδή αποτελείται από πυριτικά ορυκτά του σιδήρου και του μαγνησίου, μαζί με νικέλιο και σίδηρο σε μεταλλική μορφή. Το γεωμετρικό άλβεδο του Γεωγράφου είναι 0,3258 ± 0,051. Ο Γεωγράφος περιστρέφεται γύρω από τον εαυτό του μία φορά κάθε 5 ώρες 13 λεπτά και 19 δευτερόλεπτα.
Άγιος Γεώργιος (Συλίκου)

Τοποθεσία

Ο Άγιος Γεώργιος Απέχει από την πόλη της Λεμεσού περίπου 25 χιλιόμετρα. Το χωριό είναι κτισμένο στα αριστερά της κοιλάδας του Κούρρη σε ένα υψόμετρο 550 μέτρων πάνω από την επιφάνεια της θάλασσας. Στα νότια και δυτικά συνορεύει με τη Λόφου, στα ανατολικά με τον Δωρό και το Μονάγρι, στα βορειοανατολικά με τη Λάνια, στα βόρεια με τη Συλίκου.

Δημιουργία του χωριού

Το χωριό δημιουργήθηκε αρχές του 1800 από ένα κάτοικο του χωριού Άγιος Γεώργιος Πάφου, ο οποίος ήταν βοσκός. Επειδή την περίοδο εκείνη στην περιοχή του χωριού του υπήρχε ανομβρία, πήρε την οικογένεια και τα ζώα του και αναζήτησε νέο τόπο να ζήσουν. Μετά από πολλές αναζητήσεις έφτασε στον ποταμό Δκιόνισο (περιοχή μεταξύ του Αγίου Γεωργίου και της Συλίκου) που είχε πολύ νερό και πολλές ακαλλιέργητες εκτάσεις και εγκαταστάθηκε εκεί. Ακολούθως έφερε και μια συγγενική οικογένεια του από το χωριό του στην Πάφο. Ονόμασαν την περιοχή Άγιος Γεώργιος, όπως ήταν και το χωριό τους στην Πάφο. Οι απόγονοι τους έφτιαξαν την εκκλησία του Αγίου Γεωργίου η οποία υπάρχει μέχρι και σήμερα και σε αυτήν φυλάγονται λείψανα του Αγίου Γεωργίου. Απόγονοι των δύο αυτών οικογενειών ζουν ακόμη και σήμερα στο χωριό.

Άλλες ονομασίες

Το χωριό είναι γνωστό και ως Άγιος Γεώργιος Συλίκου λόγω της γειτνίασης του με το χωριό Συλίκου. Επιπλέον, είναι γνωστό και σαν Άγιος Γεώργιος Αγκαθιώτης. Η παράδοση αναφέρει ότι την περίοδο της Τουρκοκρατίας ο Άγιος Γεώργιος ήταν το μόνο χωριό της περιοχής που δεν κατέκτησαν οι Τούρκοι. Μια μέρα πλησίασαν στο χωριό από το απέναντι χωριό Μονάγρι, αλλά αντί να δουν την πλούσια βλάστηση του χωριού, αντίκρισαν μια πυκνή βλάστηση από αγκάθια η οποία τους εμπόδισε να προχωρήσουν προς τον Άγιο Γεώργιο και έτσι οπισθοχώρησαν. Προς τιμή του Αγίου Γεωργίου, ο οποίος ήταν και είναι ο προστάτης Άγιος του χωριού, ονομάστηκε Άγιος Γεώργιος Αγκαθιώτης.

Φυσικό περιβάλλον

Από την περιοχή του Αγίου Γεωργίου κυλά ο ποταμός Κούρης. Στη διαδρομή του ποταμού υπάρχουν πλατάνια, καλαμιώνες και σκλήδρα. Γύρω από το χωριό υπάρχουν βουνά με πευκώδη δάση και άγρια φυσική βλάστηση.
Στην περιοχή καλλιεργούνται μαύρα σταφύλια και η σουλτανίνη. Ακόμη, καλλιεργούνται σιτηρά, χαρουπιές και αμυγδαλιές. Ακόμη, καλλιεργούνται ελιές και φρουτόδεντρα (όπως μηλιές και φορμοζιές).

Παραδοσιακά προϊόντα

Παραδοσιακό προϊόντα του χωριού είναι το κρασί, η ζιβανία, ο παλουζές, ο σιουσιούκος και τα σταφύδια.

Προσωπικότητες

Σύμφωνα με την ιστοσελίδα του κοινοτικού συμβουλίου από το χωριό κατάγεται ο Κύπρος Τόκας, ο Μάριος Τόκας και ο Κωνσταντίνος Χριστοφόρου.
Μοναστήρι της Ζάβαλα

Περιγραφή και ιστορικά στοιχεία

Το μοναστήρι βρίσκεται στον μικρό οικισμό Ζάβαλα του δήμου Ράβνο στο νότιο τμήμα της χώρας, κοντά στα σύνορα με την Κροατία και το Μαυροβούνιο. Η μονή είναι κτισμένη στους πρόποδες της οροσειράς Όστρογκ δίπλα ακριβώς από παρακείμενη σπηλιά, με αποτέλεσμα η αρχιτεκτονική της να επηρεάζεται σημαντικά από αυτόν τον παράγοντα, με τη βόρεια πλευρά της να στηρίζεται πάνω στους βράχους.
Η ίδρυση της μονής της Ζάβαλα ανάγεται στον 13ο αιώνα, ενώ η πρώτη γραπτή μαρτυρία για την ύπαρξή της χρονολογείται κατά το 1514, περίοδο κατά την οποία αναφέρεται πως διέθετε αίθουσα αντιγραφής συγγραμμάτων. Παράλληλα, σε ανασκαφές που διεξήχθησαν την περίοδο 2000-2002 ανακαλύφθηκαν κάτω από το ιερό θεμέλια παλαιότερης εκκλησίας. Το 1619 ο ναός τοιχογραφήθηκε από τον ονομαστό ζωγράφο Γεώργιο Μιτροφάνοβιτς, ενώ λίγα χρόνια αργότερα στο συγκεκριμένο μοναστήρι εκάρη μοναχός ο άγιος Βασίλειος του Όστρογκ.
Το 1876 η μονή της Ζάβαλα ανακαινίστηκε και επεκτάθηκε μέσω της ανέγερσης κοιτώνων, ενώ δέκα χρόνια αργότερα ξεκίνησε εντός του χώρου της η λειτουργία σχολής. Επιπλέον, το 1899 κατασκευάστηκε και το καμπαναριό, το οποίο είναι κτισμένο πάνω στον παρακείμενο βράχο.
Στη διάρκεια του 20ού αιώνα η μονή υπέστη σοβαρές καταστροφές τόσο κατά τον Β΄ Παγκόσμιο Πόλεμο, όσο και αργότερα κατά την περίοδο του πολέμου της Γιουγκοσλαβίας. Τα τελευταία χρόνια πραγματοποιούνται εργασίες συντήρησης και αποκατάστασης της μονής.
Σίμων ο Περαΐτης

Ο Σίμων ανακηρύσσεται  βασιλιάς

Ο Σίμων ανακηρύχτηκε βασιλιάς και φόρεσε βασιλικό διάδημα. Συγκέντρωσε δυνάμεις ενόπλων και  άρχισε τις επιδρομές. Σε μία από αυτές τις επιδρομές έκαψε τα βασιλικά ανάκτορα στην Ιεριχώ, ενώ μια άλλη  ομάδα Περαϊτών έκαψε τα βασιλικά ανάκτορα που βρίσκονταν στην πόλη Βηθαραμίν στην Περαία κοντά στον ποταμό Ιορδάνη.

Το τέλος του Σίμωνα

Ο  Γράτος  επικεφαλής του ρωμαϊκού  πεζικού  στην περιοχή μαζί με μια μονάδα τοξοτών από την Τραχωνίτιδα και ένα επίλεκτο απόσπασμα στρατιωτών από την Σεβαστή (πρώην Σαμάρεια ) καταδίωξε τον Σίμωνα και τον νίκησε σε μάχη όπου σκοτώθηκαν πολλοί από τους Περαΐτες οπαδούς του.
Ο Σίμων ύστερα από την ήττα του προσπάθησε να διαφύγει ο  Γράτος όμως τον πρόφτασε σε ένα στενό φαράγγι και στην μονομαχία που ακολούθησε του έκοψε το κεφάλι.
Ιδιωτικότητα

Η Ιδιωτικότητα είναι το δικαίωμα ενός ατόμου ή μιας ομάδας, να αποφασίζουν από μόνοι τους για το πότε, πως και μέχρι ποιο σημείο οι πληροφορίες που αφορούν αυτούς θα διαβιβάζονται σε άλλους. Είναι τα δικαιώματα της προστασίας της προσωπικότητας και του ιδιωτικού βίου, που ορίζεται ως το δικαίωμα του ατόμου «να μην ενοχλείται από άλλους και να αφήνεται μόνο στην ηρεμία του». Η ιδιωτικότητα έχει αναγνωριστεί ως θεμελιώδες ανθρώπινο δικαίωμα και σε μία δημοκρατική κοινωνία πρέπει να προστατεύεται.

Προστασία της ιδιωτικότητας

H προστασία της ιδιωτικότητας σχετίζεται με την προστασία ενός ιδιώτη από τις αδικαιολόγητες παρεμβάσεις, τον σωματικό έλεγχο, και τον καταιγισμό με πληροφορίες που παραβιάζουν την ηθική του αίσθηση. Τα προσωπικά στοιχεία ενός προσώπου ή οργανισμού, που μπορούν να συγκεντρωθούν, να αποθηκευτούν, να υποστούν επεξεργασία ή να διαδοθούν επιλεκτικά, πρέπει να προστατεύονται από μη εξουσιοδοτημένη προσπέλαση,υποκλοπή ή παραποίηση. Παραβίαση της ιδιωτικότητας είναι η καταπάτηση του απορρήτου της ιδιωτικής ζωής ενός ατόμου.
Οι σύγχρονες τεχνολογικές συνθήκες οδήγησαν στην ανάγκη για διεύρυνση της προστασίας στην ιδιωτική σφαίρα ενός ατόμου, δηλαδή στα στατικά αντικείμενα που περιβάλλουν τον ιδιώτη, όπως το οικιακό περιβάλλον και η οικογενειακή ζωή. Ο όρος καλύπτει επίσης την ελευθερία ανεξάρτητων θεμελιωδών επιλογών ζωής, δηλαδή διασφαλίζει το δικαίωμα ενός εκάστου να αλλάζει ζωή και να προβαίνει σε νέες επιλογές. 
Η ιδιωτικότητα είναι συνταγματικά κατοχυρωμένο δικαίωμα και η προστασία της έχει ανατεθεί στην κυβέρνηση που θεσπίζει νόμους. Προτού εισαχθεί οποιοσδήποτε νέος νομοθετικός μηχανισμός πρέπει να έχει προηγηθεί εκτίμηση του αντικτύπου που θα έχει στην ιδιωτικότητα. Υπάρχει τεχνολογία που έχει αναπτυχθεί για καλύτερη προστασία της ιδιωτικής ζωής. Παράλληλα, έκαστο άτομο οφείλει να μεριμνά για την προστασία της ιδιωτικότητάς του και για να επιτευχθεί αυτό πρέπει να έχει προηγηθεί ενημέρωση του. Ο Ειδικός εισηγητής για το δικαίωμα στην ιδιωτικότητα είναι πρωτοβουλία του ΟΗΕ που στα επόμενα έτη, δεδομένου του ολοένα και πιο κεντρικού χαρακτήρα των θεμάτων αυτών στο παγκόσμιο σκηνικό, θα προωθήσει τις κοινές τους αξίες όσον αφορά τις ατομικές ελευθερίες και τα ατομικά δικαιώματα στον παγκοσμιοποιημένο ψηφιακό κόσμο.
Γενικές εκλογές των Φίτζι (2014)

Στις 17 Σεπτεμβρίου 2014  διεξήχθησαν γενικές εκλογές στα  Φίτζι, οι οποίες είχαν αρχικά προγραμματιστεί να γίνουν το 2009.

Πλαίσιο

Έπειτα από το στρατιωτικό πραξικόπημα που έγινε στις 5 Δεκεμβρίου 2006, ο νέος μεταβατικός πρωθυπουργός Τζόνα Σενιλαγκακάλι  ότι ήλπιζε πως οι εκλογές θα γίνονταν σε 12 μήνες ή και σε 2 χρόνια.
Στις 6 Ιανουαρίου 2007 ο Αρχιπλοίαρχος Φρανκ Μπαϊνιμαράμα, επικεφαλής του πραξικοπήματος, διαδέχθηκε επίσημα τον Σενιλανγκακάλι στην μεταβατική πρωθυπουργία. Ο Αρχιπλοίαρχος ανακοίνωσε λίγο αργότερα ότι οι εκλογές θα διεξάγονταν σε 5 χρόνια περίπου. Στο μεταξύ προτάθηκε από τον Γενικό Εισαγγελέα να χρησιμοποιηθεί το σύστημα της ηλεκτρονικής ψηφοφορίας, ώστε να ελαχιστοποιηθεί η πιθανότητα για νοθεία στις εκλογές και να συντομεύσει ο χρόνος διεξαγωγής τους, ο οποίος πρώτα έφτανε και τις 10 ημέρες.
Το έτος διεξαγωγής των εκλογών, σύμφωνα με νέα ανακοίνωση του πρωθυπουργού, θα ήταν το 2010. Στα μέσα του Ιουνίου του 2007, ο Μπαϊνιμαράμα υπέκυψε σε πιέσεις από την ΕΕ την Αυστραλία και τη Νέα Ζηλανδία και πείστηκε να διεξαγάγει εκλογές ως τις 28 Φεβρουαρίου 2009. Επίσης, ζήτησε βοήθεια με τις εκλογικές προετοιμασίες.
Ο ανατραπείς πρωθυπουργός Λαϊσένια Καράσε, δήλωσε ότι θα ελάμβανε μέρος στις εκλογές, σε αντίθεση με τον Μπαϊνιμαράμα, ο οποίος εξέφρασε την πρόθεσή του να μη συμμετάσχει. Το 2009 ο πρωθυπουργός ανακοίνωσε ότι οι εκλογές δεν θα διεξάγονταν,  εάν οι πολιτικοί στα νησιά δεν συμφωνούσαν στο σχέδιο για αναμόρφωση του εκλογικού συστήματος. Τελικά αποφασίστηκε να διεξαχθούν οι εκλογές το 2014. 
Στις 30 Ιουνίου 2012 ξεκίνησε από τη Σούβα η εγγραφή των ψηφοφόρων στους εκλογικούς καταλόγους. Η τελική ανακοίνωση της ημερομηνίας των εκλογών έγινε από την κυβέρνηση στις 23 Μαρτίου 2014.
Κατά τις εκλογές του 2014 απαγορεύτηκε η προβολή από τα ΜΜΕ κάθε προεκλογικής δραστηριότητας, από τη Δευτέρα ως την Τετάρτη (ημέρα εκλογών). Η απαγόρευση ίσχυσε για κάθε Φιτζιανό πολίτη σε τηλεόραση, ραδιόφωνο, Τύπο, προεκλογικές αφίσες και κοινωνικά δίκτυα.

Εκλογικό σύστημα

Οι εκλογές έγιναν με το σύστημα των ανοιχτών καταλόγων τύπου αναλογικής εκπροσώπησης σε κομματική λίστα. Οι υποψήφιοι εξελέγησαν σε μία εκλογική περιφέρεια πανεθνικά και συνολικά εξελέγησαν 50 βουλευτές. Για να εισέλθει ένα κόμμα στη Βουλή, πρέπει να συγκεντρώσει ποσοστό 5% των ψήφων.
Οι εγγεγραμμένοι ψηφοφόροι ήταν γύρω στις 590.000. 
Συνολικά έλαβαν μέρος 7 κόμματα και 248 υποψήφιοι, εκ των οποίων ήταν και 2 ανεξάρτητοι.
Θέρμο

Αρχαιότητα

Η αρχαία πόλη του Θέρμου ήταν η σημαντικότερη σε ολόκληρη την Αιτωλία και διοικητικό και θρησκευτικό κέντρο του Κοινού των Αιτωλών (Αιτωλική Συμπολιτεία). Μάρτυρας της ιστορίας της πόλης είναι ο αρχαιολογικός χώρος με το μεγάλο πλήθος από δημόσια κτίρια και ναούς. Σήμερα εκεί βρίσκεται και το Αρχαιολογικό μουσείο Θέρμου.
Σύμφωνα με τον Πολύβιο, η πόλη βρισκόταν σε οροπέδιο που το αποκαλεί "των θερμίων πεδίον", ενώ ονομάζει και την ίδια την πόλη ακρόπολη όλων των Αιτωλών. Κάθε χρόνο, τον Σεπτέμβριο, μαζεύονταν στην πόλη Αιτωλοί που είχαν δικαίωμα ψήφου, για να αποφασίσουν για θέματα πολέμου, ειρήνης και συμμαχιών και για να προβούν σε αρχαιρεσίες των οργάνων της Συμπολιτείας. Η πόλη δεν είχε τείχη. Καταστράφηκε δύο φορές το  218 και το 206 π.Χ, από τον Φίλιππο τον Ε'.
Στην πόλη υπήρχε ο μεγάλος ναός του "Θερμίου" Απόλλωνα. Ο ναός έχει διαστάσεις 12 μέτρα πλάτος επί 38 μέτρα ύψος. Είχε δύο κύριες αρχιτεκτονικές φάσεις: την αρχαϊκή, με σημαντικό κεραμοπλαστικό διάκοσμο και τη φάση του 3ου αιώνα π.Χ. Οι κίονές του ήταν ξύλινοι και οι βάσεις τους λίθινες. Επίσης, υπήρχαν άλλοι δύο ναοί, μικρότεροι, του "Λυσείου" Απόλλωνα και της "Λαφρίας" Αρτέμιδας. Άλλα κτίσματα που υπήρχαν στην πόλη είναι δύο στοές, ανατολικά και δυτικά, το "Βουλευτήριο" μία κρήνη καθώς έχουν βρεθεί και προϊστορικά ελλειψοειδή και τετράπλευρα κτήρια και δύο μέγαρα.

Νεώτεροι χρόνοι

Η νέα κωμόπολη βρίσκεται περίπου ένα χιλιόμετρο από την αρχαία πόλη. Στο χωριό Μέγα Δένδρο, λίγο έξω από την πόλη, γεννήθηκε ο Κοσμάς ο Αιτωλός.
Με το ΦΕΚ 32Α της 08/12/1845 το τότε Κεφαλόβρυσο υπήχθη στον τότε Δήμο Παμφίας, αποτελώντας ταυτόχρονα έδρα του. Με το ΦΕΚ 261Α της- 31/08/1912, και την κατάργηση των δήμων, ορίστηκε έδρα της τότε Κοινότητας Κεφαλόβρυσου. Στις 04/03/1915 (ΦΕΚ 89Α) μετονομάστηκε από Κεφαλόβρυσο σε Θέρμο, ομοίως και η κοινότητα. Από το 1985 (ΦΕΚ 97Α - 24/05/1985) αποτελεί έδρα του ομώνυμου δήμου.

Τοπική Κοινότητα Θέρμου

Η Δημοτική Κοινότητα Θέρμου, με έδρα το Θέρμο, περιλαμβάνει και τους οικισμούς: Κουλούρια, Μάνδρα, Μάραθος, Μέγας Δένδρος και Ταξιάρχης. Η Δημοτική Κοινότητα Θέρμου, σύμφωνα με την απογραφή του 2011, είχε 1.959 μόνιμους κατοίκους. Με το ΦΕΚ 955Β της 16/04/2014 η Δημοτική Κοινότητα Θέρμου μετατράπηκε σε τοπική κοινότητα.
Ανέστης Λογοθέτης

Νεανική ηλικία

Γεννήθηκε στον Πύργο της Ανατολικής Ρωμυλίας (σήμερα Μουργκάς της Βουλγαρίας) από εύπορους Έλληνες γονείς που διέμεναν εκεί. Το 1934, λόγω των ανθελληνικών διωγμών μετανάστευσε  με την οικογένειά του στη Θεσσαλονίκη, όπου τελειώνει την Γερμανική Σχολή το 1941. Υποχρεώθηκε από τους κατακτητές να κάνει τον διερμηνέα και για να το αποφύγει  πήγε το 1942 στην Βιέννη όπου άρχισε  σπουδές μηχανικού στο εκεί Πολυτεχνείο.

Σπουδές

Το 1945 ξεκίνησε  σπουδές  στη  Ακαδημία  Μουσικής και Παραστατικών Τεχνών της Βιέννης θεωρητικά (Erwin Ratz), σύνθεση (Alfred Uhl), πιάνο (Herrmann Schwertmann) και  διεύθυνση ορχήστρας (Hans Swarowsky). Την ίδια χρονιά απέκτησε μια κόρη, τη " Julia που έγινε αργότερα ζωγράφος. Αποφοίτησε το  1951 με διάκριση. Το 1952 παίρνει την Αυστριακή υπηκοότητα και παντρεύεται με την πιανίστα Maria Stahlich. Συμμετείχε πολλές φορές στα Διεθνή Θερινά Μαθήματα του Darmstadt. Εργάστηκε μέχρι το 1969 ως επιμελητής μουσικών εκδόσεων σε διάφορους οίκους (Universal, Modern, Geric).
Από το 1952,  μια σειρά υποτροφιών (οι περισσότερες της αυστριακής κυβέρνησης) του επέτρεψαν  να υλοποιήσει τις πειραματικές του ιδέες στη σύνθεση. Παρακολούθησε σεμινάρια  και μαθήματα σύνθεσης στη Ρώμη, με  υποτροφία της ιταλικής κυβέρνησης  (1956, 1958-59) και το 1957 εργάστηκε στο Στούντιο ηλεκτρονικής μουσικής του WDR (Κολωνία) κοντά στον Gottfried Michael Koenig, όπου εξοικειώθηκε με την ηλεκτρονική μουσική.

Συνθετικό έργο

Μέχρι το 1959 έγραψε 65 έργα σε συμβατική σημειογραφία για διάφορους συνδυασμούς οργάνων. Από το τέλος της δεκαετίας του  1950 αναπτύσσει το δικό του γραφικό σύστημα σημειογραφίας γράφοντας όλα τα υπόλοιπα έργα του (περ. 110) με αυτό. Το 1981 προκλήθηκε από το Στούντιο Ηλεκτρονικής Μουσικής EMS της Στοκχόλμης όπου έγραψε το πρώτο του έργο με Ηλεκτρονικό Υπολογιστή. Εκτός από τα πολυάριθμα έργα του για όργανα και φωνές έγραψε και όπερες αλλά και πολλά ραδιοφωνικά έργα (Hörspiele) σε συνεργασία με πολλές ραδιοφωνίες (SR/WDR/NDR/ORF).

Διακρίσεις

Τιμήθηκε με το βραβείο «Theodor Körner» (1960 και 1963), ενώ μοιράστηκε με τον Γιάννη Ξενάκη το 1962 το α'  βραβείο σύνθεσης στον διαγωνισμό του «Αθηναϊκού Τεχνολογικού Ινστιτούτου» του Κ. Δοξιάδη (χρηματοδότηση από τον Μ. Χατζιδάκι). Έλαβε  το βραβείο της πόλης της Βιέννης (1985), το Χρυσό Μετάλλιο της πόλης της  Βιέννης (1986), το τιμητικό βραβείο των Αυστριακών Ομοσπονδιακών Υπουργείων  Παιδείας, Τεχνών και Αθλητισμού (1989) και το βραβείο "Floriana" για το έργο του Μαντρατελούριουμ (1993).  Πολλές εκθέσεις με τις «γραφικές  παρτιτούρες» του έχουν πραγματοποιηθεί στην Αυστρία, στις Ηνωμένες Πολιτείες,  στην Αθήνα (Γκαλερί «Ώρα», 1975), στη Θεσσαλονίκη κ.α.
Ασάντε Κοτόκο ΣΚ

Ιστορία

Ο σύλλογος ιδρύθηκε το 1935.
Μίνι Εστάντι

Αθλητική χρήση

Το στάδιο ήταν η έδρα της ΦΚ Μπαρτσελόνα Γ μέχρι το 2007, όταν η ομάδα διαλύθηκε. Επίσης, το στάδιο ήταν έδρα των Μπαρτσελόνα Ντράγκονς, μιας ισπανικής ομάδας Αμερικανικού ποδοσφαίρου, μέχρι τη διάλυση της το 2003.
Μερικές φορές, στο στάδιο αγωνίζεται και η εθνική ομάδα της Ανδόρρας.

Συναυλίες

Οι Queen έδωσαν συναυλία στο στάδιο, κατά τη διάρκεια περιοδείας, στις 1 Αυγούστου 1986.
Ο Ντέιβιντ Μπόουι είχε δύο συναυλίες (σε δύο συνεχόμενα βράδια) κατά τη διάρκεια περιοδείας στις 7-8 Ιουλίου 1987.
Ο Έλτον Τζον τραγούδησε στο γήπεδο σε συναυλία στις 21 Ιουλίου 1992. Η συναυλία ηχογραφήθηκε και κυκλοφόρησε σε VHS και DVD.

Μέλλον

Ως μέρος του σχεδίου Εσπάι Μπάρτσα, το γήπεδο Μίνι Εστάντι θα κατεδαφιστεί υπέρ του Νόου Παλάου Μπλαουγκράνα. Το νέο στάδιο Γιόχαν Κρόιφ θα κατασκευαστεί στην Θιουτάτ Εσπορτίβα Ζοάν Γκαμπέρ, το οποίο θα στεγάσει την αναπληρωματική ομάδα και τις γυναικείες ομάδες της Μπαρτσελόνα.
Αναμένεται ότι το Μίνι Εστάντι θα κατεδαφιστεί μετά τη λήξη της σεζόν 2018-19, όταν το Εστάντι Γιόχαν Κρόιφ προβλέπεται να ανοίξει τις πόρτες του.
Ιωάννα Γαϊτάνη

Βιογραφία

Γεννήθηκε στη Βέροια το 1959. Το 1987 εντάχθηκε στην Οργάνωση Σοσιαλιστική Επανάσταση (Ο.Σ.Ε.). Το 2001 έγινε στέλεχος της ΔΕΑ. Συμμετέχει στην Πρωτοβουλία Γυναικών ενάντια στο χρέος και τα μέτρα λιτότητας από το 2011. Εξελέγη βουλευτής με τον ΣΥΡΙΖΑ στην Α΄ Θεσσαλονίκης τον Ιούνιο του 2012 και επανεξελέγη τον Ιανουάριο του 2015. Κατά την ψηφοφορία για την Εκλογή Προέδρου της Δημοκρατίας, αντιτάχθηκε στην υποψηφιότητα του Προκόπη Παυλόπουλου και απείχε κατά την ψηφοφορία. Ήταν μία από τους 32 βουλευτές του ΣΥΡΙΖΑ που καταψήφισαν το τρίτο μνημόνιο στις 14 Αυγούστου του 2015 και μία βδομάδα μετά συνίδρυσε την Κ.Ο. της Λαϊκής Ενότητας.